
Otto von Guericke a fizika órán - Légnyomással kapcsolatos kísérletek és feladatok középiskolás diákok számára

Egy találmány, s az azt övező tudományterület bemutatását közvetlen és színpadias formába önthetjük, ha a találmány megalkotóját, a fizikusnak nevezett „éteri” lényt hús-vér emberré varázsoljuk. Ekkor a vázolni kívánt fizikai problémát már történet övezi s konkrét, létező személyhez kapcsolható, akit – akárcsak bárki mást – kudarcok, töprengés és végeláthatatlan próbálkozások sorai vezettek sikerhez, találmány megalkotásához.
Otto von Guericke, az első légszivattyú megalkotója. Dolgozatomban célom felfedezéseit oly módon bemutatni, mely a „láthatatlan és érezhetetlen” levegőt láthatóvá és érezhetővé teszi a mesterségesen előállított vákuum minőségi vizsgálatával.
Eszközeim a jelmez, kísérletek, gondolatkísérletek és problémamegoldó feladatok.
A 16. századi tudós jellegzetes öltözékét magamra öltve, mint Otto von Guericke mutatom be a fizikatörténet vákuumfizika és aerosztatika megalapozásához tartozó fejezeteit.
A kísérleteket és magyarázataikat, egy ismeretterjesztő előadás, valamint a közoktatás tematikájának megfelelően is felépítettem.
A problémamegoldó feladatok célja, hogy kísérleteken, számolási és mérési feladatokon keresztül segítséget adjon e témakör oktatásához úgy, hogy a tanulók közben észrevegyék az alkalmazhatóságot is.
A cél számos ismeretterjesztő előadás keretében valósult meg.
Személyes tapasztalatom, hogy tanítás közben tanulunk a legtöbbet, s ezen oknál fogva mindig szívesen veszek részt a fizika népszerűsítésében, s a fizikus gondolkodásmód tőlem telhető legjobb formájú átadásában.



